Goeie nuus ná baba met olie brand | Maroela Media
Haar tannie, Chantelle Botha, het bevestig Jaydené is Vrydag uit die hospitaal ontslaan. “Haar veloorplanting was suksesvol en indien sy nie weer infeksie kry nie, sal sy nie weer ŉ operasie hoef te ondergaan nie.”
Chantelle het gesê Jaydené se ouers is baie dankbaar en bly dat sy ontslaan is. “Hulle het haar sommer met ballonne by die hospitaal gaan haal!”
Jackie Croucamp, Jaydené se ma, het aan Maroela Media gesê die vel op Jaydené se rug is stukkend en baie seer van al die lê, maar die brandwonde genees mooi. “Sy het nog ŉ stukkie op haar bors wat nog nat is. As dit nie opklaar nie, sal sy wel hiervoor nog ŉ operasie moet ondergaan.”
Jaydené het ook ŉ afspraak later vandeesmaand om die velspesialis te sien.
Maroela Media het vroeër berig Jaydené het brandwonde oor 30% van haar lyf opgedoen toe sy op Sondag, 15 Julie, ŉ braaipan met kokende olie op haarself omgetrek het. Sy het brandwonde aan haar bors, rug en gesig opgedoen, waarvan sommige derdegraadse brandwonde is. Sy is onmiddellik ná die voorval eers na die Livingstone-hospitaal gehaas waar die gesin na die Dora Nginza-hospitaal verwys is omdat dié hospitaal glo beter toegerus is om brandnoodgevalle te hanteer.
Jackie het gesê sy en Ricardo Bester, Jaydené se pa, is baie dankbaar is vir boodskappe van ondersteuning wat hulle ontvang. “Ons weet daar is soveel mense wat aan ons dogtertjie dink en dit beteken vir ons so baie.”
Lees alle vorige berigte oor Jaydené Croucamp op Maroela Media.
Dis wonderlike nuus. So bly vir haar en haar ouers en familie.
dankie Vader vir U Hand van Genesing oor die pragtige kind
Dankie Jesus dat U die pragtigge Poppie se eina sal genees, so dankbaar dat die operasie goed afgeloop het. Sterkte aan Mamma en Pappa en regtig so danbaar dat jul dogterjie gou weer beter sal word.
Baie bly. Maar wil net mammas en pappas herinner om ten alle tye versigtig te wees veral met kookolie of by kosmaak moenie kanse met kinders by stowe en olie. Ek weet dis ñ ongeluk maar dit gebeur so vinnig. Sterkte aan al die familie en veral die mooi poppie
Goeie nuus. Sy is nog jonk en genesing dus goed met min letsels. My raad is, gebruik altyd die agterste plate wanneer olie verhit word en draai altyd handvatsels sovêr moontlik agtertoe.